b'\n_START_ARTICLE_\n\xc5\xa0kumbin\n_START_SECTION_\nIzkori\xc5\xa1\xc4\x8danje\n_START_PARAGRAPH_\nV srednjem toku in spodnjem toku, predvsem v regiji mesta Elbasan, je velika koli\xc4\x8dina vode speljana v namakalne sisteme. To povzro\xc4\x8da te\xc5\xbeave s kontaminacijo, saj je reka razmeroma onesna\xc5\xbeena, predvsem z nitrati. V preteklosti je \xc5\xa0kumbin mo\xc4\x8dno onesna\xc5\xbeeval metalur\xc5\xa1ki kompleks v Elbasanu, iz katerega so vanjo letno izlili 30 do 35 milijonov kubi\xc4\x8dnih metrov strupenih odpadkov (\xc5\xbeveplove spojine, amonijak, fenoli, sulfati idr.) in odlo\xc5\xbeili na njene bregove \xc5\xa1e 300.000 ton \xc5\xbelindre. Situacija se je nekoliko izbolj\xc5\xa1ala po propadu zastarele industrije v za\xc4\x8detku 1990. let, a so posledice \xc5\xa1e ob\xc4\x8dutne._NEWLINE_Druga te\xc5\xbeava je velika koli\xc4\x8dina sedimentov, ki jih nosi reka, kar nakazuje na mo\xc4\x8dno erozijo zaradi deforestacije v zgornjem toku. Sedimenti med drugim zasipajo laguno Karavasta in ogro\xc5\xbeajo tamkaj\xc5\xa1nji ekosistem.\n_START_SECTION_\nKulturni pomen\n_START_PARAGRAPH_\nReka \xc5\xa0kumbin je v ve\xc4\x8d zgodovinskih obdobjih predstavljala naravno mejo. V antiki se je imenovala Gennousos, predstavljala je severno mejo regije Epir. V 5. in 6. stoletju je bila znana kot meja med ilirskim in gr\xc5\xa1kim kulturnim obmo\xc4\x8djem._NEWLINE_Danes je njeno pore\xc4\x8dje v grobem meja med gegovskim in toskovskim nare\xc4\x8djem albanskega jezika.'